Compositeu

Un compositeu o eune compositriche (dech latin compositor, li-meume ed compositum, supin sinnifiant « pour composer » dech verbe componere) ch'est eune parsonne qui écrit del musique. Chele plupart des compositeus d'musique sont égalemint instrumintisses. Chele fonccion dech compositeu est donc d'organiser des raports intre des sons, inchâssés in eune éstructchure globale, in travaillant in acord aveuc chés règues d'eune téorie musicale, pi in vue d' produire eune intité lonmée euve musicale.

Ech compositeu est amené à s'appuyer dseur diférintes règles ed composicion associées ach ginre musical pour lequel il écrit. Ches règles diférint in nombe, in complexité pi in formalisme chelon chés langages musicaus (djazz, musique clachique…). Il s'agit ed guides pus eq d'obligacions absolues, chele composicion est dite libe quel eq s’roét ch' langage. Chés règles évoluette ach fil dech timps in fonccion del fachon dont ales sont utilisées pèr chés compositeus.

 Composicion, intarprétacion et pi improvisacion 
Dins l'accepcion tradicionnelle dech concept ed compositeu, l'euve musicale voulue pèr ch’ darin est nécessairemint un « acte différé ». In che sins, ech compositeu s'oppose ach musichien improvisateu, lequel pinse pi exécute s'pinsée musicale ed manière quasimint instantanée.

Chepindant, chole antagonisme « composicion / improvisacion » n'est pos auchi tranché. Il arive pèr eximpe eq des passaches réservés à l'improvisacion i s’roétte ménachés dins chés particions clachiques.

 Liberté erlative ed l'intarprète 
Ach momint ed l'exécucion musicale, l'intarprète i put manifester eune grinde part d'invincion parsonnelle pi d'improvisacion pèr raport à chele composicion iniciale. Pèr eximpe : basse chiffrée in musique baroque, cadinches évoquées pus heut, improvisacions alintour d'un tème, in djazz, in blues.

Dins ch' cas del musique écrite dseur particion, des sinnes pi annotacions permettette ach musichien intarprète ed déterminer chele marge ed liberté d'intarprétacion laissée pèr ch' compositeu. Pèr eximpe, pour l'intarprète, eune broderie esplicitemint notée est granmint pus contraignante qu'un mordant.

 Compositeus pi intarprètes 
Chés fonccions respectives ed compositeu pi d'intarprète sont distinctes pi complémintoaires. Un seul pi meume musichien peut chepindant tnir ches deus roles. Dins chole hipotèse, chele frontière intre improvisacion pi intarprétacion est incore pus difichile à déterminer.

Ch'est pèr eximpe ch' cas amon des compositeus tels eq Mozart, Chopin, Paganini, Liszt, Busoni, Prokofiev, Enesco o Rachmaninov qui juoétte leus euves in public. Ch'est égalemint ch' cas des compositeus-intarprètes ed free djazz, susceptibes d'improviser tous chés aspets musicals ed leus performinces.

Dins ch' cas del musique savante occidintale (o musique clachique) in observe toutefoés eune dissociacion del fonccion ed compositeu pi d'intarprète amon chés musichiens à partir dech XIXe sièke. Che fénomène est alé in s'accroéssant tout ach long dech sièke ed l'industrie pour des roaisons structurelles :

 Chés condicions d'exercice ed ches deus activités vont pousser à eune séparacion ed pus in pus prononcée car chés ritmes pi condicions ed traval intre un intarprète dvant s'produire dvant des auditoéres pi voéyageant constammint et pi un compositeu réalisant des créachons individuellemint dins eune chertaine solitude sont contradictoéres ;
 Ach tournant dech XXe sièke, chés intarprètes puisette largemint dins l' musique ed répertoére (euves composées antérieuremint, princhipalemint à chés XVIIIe pi XIXe sièkes) tindi eq chés compositeus quant à eus peuvette s' foaire juer pèr des musichiens erconnus conme « grinds intarprètes » pi qu'is estimette mieux plachés qu'eus-meumes pour lzés définde.

Inchi, des Debussy, Ravel, Albeniz, Séverac o Stravinsky, pour n'prinde eq queques eximpes ed musichiens séjournant à Paris à l' Bele Époque, confiette l'essinciel ed leus paches à chés intarprètes chés pus in vue pi à meume ed définde leus euves (Le Sacre du Printemps o Daphnis et Chloé lorse ed leus créachons sont dirigés pèr Pierre Monteux, un des chefs attitrés à chés Ballets russes). Eune inquète effectuée pèr chele ervue Le Monde musical auprès d'ses lecteus dseur chés compositeus chés pus chélèbes, illustre chés gouts musicals des Franchoés in 1900 : des 502 réponses erchues, chés préférinches qui s'dégagette sont Beethoven, Mozart, Bach, Wagner, Haydn, Schumann, Mendelssohn, Berlioz, Chopin, Gounod. « L'attachemint à chés compositeus disparus y est patent » écrit Danièle Pistone.

Un eximpe imblématique ed chole avant-garde qui s'met progressivemint in rupture aveuc ch' public del musique savante est sans doute Le Sacre du printemps ed Stravinsky (musique ed ballet) dont l' prumière à Paris déclincha eune violinte polémique.

 Ech compositeu à l' télévision pi ach chinéma 
Dins l' chinéma pi à l' télévision, intre autes, ech compositeu est considéré pèr ch' sochiologue del télévision pi des médias Benjamin W.L. Derhy Kurtz conme foaisant partie del catégorie des parsonnels créatifs. Afin ed chés distinguer des parsonnels créatifs primoaires, controlant chés aspets artistikes dech programme, tels des scénarisses pi réalisateus, Benjamin Derhy Kurtz o créè pour chés compositeus, moais égalemint chés costumiers et pi chés créateus ed décors, chele catégorie des parsonnels créatifs sgondoaires, exerçant eune influinche artistike évidinte, moais diférinte d'chole dech parsonnel créatif primoaire, inchi qu'à eune timporalité diférinte : non pos durint ch' tournage moais avint (pré-produccion) o bin apré (post-produccion).

 Compositeu dont l'euve n' nécessite pos d'intarprète umain 
Ech mot « compositeu » peut ète imploéyé quel eq soét l' ginre pi l' tipe d'musique concernés, pi che, meume dins ch' donmène des euves musicales s'passant ed tout ercours à un intarprète.

In dit fréquemmint qu'« un compositeu écrit del musique », chepindant, chele réalisacion diférée d'eune musique n'implique pos nécessoairemint l' transcripcion d'chele-chi dseur eune particion in vue d'sin exécucion pèr un intarprète.

Ch'est inchi qu'un compositeu d'musique électronique o électroacoustique, n'utilisant eq des businkillages o des bindes magnétiques, crée eune euve musicale (un fikier informatique d'musique pèr eximpe) pèr l' seule composicion, dont l'intarprétacion est réalisée pèr l'calculoère o l' machine mécanique utilisée. Dins ch’ cas-lo, l'inrégistremint sonore combiné à l' machine formette eune euve musicale achevée sufisante pèr èl-meume.

La Société des Auteurs Compositeurs et Éditeurs de Musique o SACEM, distingue incore chés euves ed composicion clachique (meume contimporaines) dites sériuses des euves ed variété o électroniques considérées conme populoères.

 Ech compositeu pi l' propriété intellectuelle dins l' musique populoère 
Dins l' musique populoère, chele SACEM erconnoait conme compositeu l' seul créateu del mélodie. Ech resse del particion est considéré étant l' propriété intellectuelle ed l'arrangeu eq che s’roét un accompagnemint orkestral o programmé électroniquemint. Quand chl'accompagnemint est réalisé pèr un solisse, il n'exisse pos ed définicion particulière.

Chole distribucion est organisée afin ed fachiliter l'accès à l' propriété intellectuelle pi chele conséquinte proteccion juridique ed l'euve, à des mélodisses n'ayant pos chés compétinches pour créer un accompagnemint et pi d'foaire intervnir un partenaire aveuc qui réaliser eune euve achevée. L’euve musicale inchi complétée, chés droéts d'esploétacion s'distribuette intre l'auteu des paroles (dit l'auteu o ch' parolier), ech créateu del mélodie (dit ch' compositeu) et pi ch' créateu ed l'accompagnemint (dit l'arrangeu). Chés pourchintaches sont fixés contractuellemint intre chés parties.

 Notes pi référinches 

 Bibliografie 

 Mario d'Angelo (coord.), La musique à la Belle Époque. Autour du foyer artistique de Gustave Fayet (Béziers, Paris, Fontfroide), textes réunis aveuc ch' soutien ed l'Observatoére musical franchoés, Paris, éditions du Manuscrit, 2012 (nouvelle éd.), (ISBN 9782304041521).
 Pierre-Michel Menger, Le paradoxe du musicien. Le compositeur, le mélomane et l'État dans la société contemporaine, Paris, L'Harmattan, rééd. 2002.
 Danièle Pistone, « La musique à Paris en 1900 », Revue internationale de musique française, no 12, novimbe 1983, p. 14.

 Artiques connexes 

 Conchuveu ritmike (Beatmaker)
 Composicion musicale
 Forme musicale
 Ginre musical
 Intarprète
 Musique
 Musique clachique
 Tipe d'musique

 Loïens intarnètes 

 Notices dins des dictionnaires o inciclopédies généralisses : Gran Enciclopèdia Catalana · Nationalencyklopedin · Store norske leksikon
Catégorie:Compositeu
Catégorie:Métier del musique